Nii tööhõive kui ka töötuse määr, mis oli tänavu kolmandas kvartalis 5,2%, sarnanesid majandusbuumiaegsetele näitajatele, teatas statistikaamet. Töötuse määr kahanes tänavu 2,3 protsendipunkti võrreldes mullu sama ajaga, mis tähendas töötute hinnangulise arvu vähenemist 36 500-ni.
"Need näitajad sarnanevad üha enam majandusbuumiga aastatel 2006–2007, kui töötuse määr oli 4–5% ja töötute arv alla 40 000," märkis statistikaamet.
Et tööealiste inimeste arv on aasta-aastalt vähenenud, siis tähendas hõivatute suurenenud arv ka elanikkonna üldist aktiivsuse kasvu tööturul. Tööjõus osalemise määr oli 2015. aasta kolmandas kvartalis 70,9%, mis oli ligi kaks protsendipunkti suurem kui 2014. aasta kolmandas kvartalis ning küündis sarnaselt hõivemääraga kõrgeimale tasemele alates 2000. aastast.
Oluliselt langes 2015. aasta kolmandas kvartalis võrreldes eelmise aasta sama kvartaliga ka mitteaktiivsete inimeste arv, mis viitab sellele, et hõivatute arv on kasvanud nii töötute kui ka mitteaktiivsusest tööturule siirdunute tõttu.
Pikaajaliste töötute arv kahanes eelmise aasta kolmanda kvartaliga võrreldes ligi 10 000 võrra ning oli hinnanguliselt 13 000.
Tööturunäitajad paranesid kõigis vanuserühmades, meeste ja naiste ning eestlaste ja mitte-eestlaste hulgas.
Et 2015. aastal on sisemajanduse koguprodukti kasv olnud mõõdukas, siis oluliselt paranenud tööturunäitajate põhjus ei saanud olla suur majanduskasv. Võimalike põhjustena võib välja tuua töötamise registri mõju tööhõivele ning hooajatööde mõningase edasilükkumise kolmandasse kvartalisse.
Samuti võis tööturule avaldada mõnevõrra mõju 2014. aasta teise poolaasta majanduskasv ning plaanitav töövõimereform.